Arbeidshof sê oor 10111-stakingArgieffoto: https://pixabay.com Die arbeidshof het Vrydag uitspraak gelewer in ŉ die polisiebestuur se aansoek om onwettige optrede deur stakende 10111-operateurs te voorkom. Genl.maj. Sally de Beer, nasionale polisiewoordvoerder, het Vrydagaand gesê die hof het die aansoek toegestaan en ŉ interdik aan die polisie uitgereik. “Die interdik verhoed stakende personeel om ander personeel of persone op die polisie se eiendom te teister,” het De Beer gesê. “Hulle mag ook nie ander personeel dreig en intimideer nie en ook nie enige eiendom van die polisie beskadig nie.” De Beer het gesê stakende werkers mag nie ander polisiepersoneel aanhits en aanmoedig om aan onwettige optrede deel te neem nie en mag nie op enige polisieperseel wees tensy hulle wettig optree nie. Maroela Media het vroeër berig die polisie het ŉ dringende aansoek teen stakende lede van die Suid-Afrikaanse Polisie-unie (Sapu) ingedien wat buite die 10111-inbelsentrum se hoofkantoor in Midrand betoog. “Sedert verlede Vrydag het van die stakers sporadies niestakende werkers gedreig en geïntimideer. Donderdag het die situasie vererger en van die stakers het voorwerpe gegooi waartydens ampsvoertuie beskadig is,” het De Beer vroeër gesê. “Die polisie het ŉ verpligting om optimale diens aan die gemeenskap te lewer en ook ŉ doeltreffende noodreaksiediens te verseker. Die waarnemende nasionale kommissaris gaan intussen verteenwoordigers van Sapu en die polisievakbond Popcru vir ŉ vergadering nooi in ŉ poging om ŉ oplossing vir die staking te vind.” Sy het gesê gebeurlikheidsplanne is steeds in werking by inbelsentrums “wat nog doeltreffend werk en ŉ minimale uitwerking op dienslewering het”. Operateurs beweer dat hulle R100 000 per jaar verdien en erg oorwerk is en dat sentrums onderbeman is. Dit beteken dat sommige noodoproepe nie opgevolg word nie omdat werkers skofte van tien tot 12 uur moet werk. Geskille ten opsigte van betaling en werksomstandighede sloer sedert 2013. Lees die vorige berigte oor die 10111-staking op Maroela Media.